Brian Mikkelsen

Brian Arthur Mikkelsen (født 1966) er en dansk næringslivsleder og tidligere politiker.

Han var medlem av Folketinget fra 1994 til 2018, som representant for Det Konservative Folkeparti. Han var Danmarks kulturminister fra 2001 til 2008, justisminister fra 2008 til 2010, økonomi- og næringsminister fra 2010 til 2011 og næringsminister fra 2016 til 2018.

I 2018 ble han administrerende direktør i Dansk Erhverv, en av Danmarks største arbeidsgiver- og interesseorganisasjoner.

Liv og virke 
Han vokste opp i en typisk drabantby i Ballerup utenfor København.

Han var formann i Konservative Gymnasiaster fra 1986 til 1987 og formann i Konservativ Ungdom fra 1989 til 1990. Samtidig studerte han statsvitenskap ved Københavns Universitet. Han ble cand.scient.pol. i 1994.

Mikkelsen ble valgt inn i Folketinget fra Vestsjællands amtskrets i 1994. Han var den konservative folketingsgruppens talsmann i forsknings-, kultur og utdannelsespolitiske saker, fra 1999 til 2001 også nestformann i gruppestyret.

Da Anders Fogh Rasmussen dannet regjering etter folketingsvalget i 2001, ble Mikkelsen utnevnt til kulturminister. Mikkelsen formulerte et borgerlig verdigrunnlag for kulturpolitikken og la opp til egne kanoner for utvalgte felt. I 2002 inngikk regjeringspartiene et medieforlik med Dansk Folkeparti, og i 2006 ble dette fulgt opp av et bredt medieforlik. Mikkelsen ville også anerkjenne idretten som en viktig del av kulturen. Han var visepresident i Verdens antidopingbyrå fra 2004 til 2006.

Idet den konservative partilederen Bendt Bendtsen trakk seg tilbake fra politikken i 2008, førte det til en rokering av de konservative ministrene, og Mikkelsen overtok som justisminister etter Lene Espersen. Ved Lars Løkke Rasmussens regjeringsomdannelse i 2010 flyttet Mikkelsen nok en gang til Espersens tidligere ministerium, nå som økonomi- og næringsminister. Han gikk av sammen med resten av regjeringen i 2011.

Mikkelsen var formann i den konservative folketingsgruppen fra 2012 til 2015 og næringsminister i Lars Løkke Rasmussens tredje regjering fra 2015 til 2016. Han forlot så politikken og tiltrådte som administrerende direktør i Dansk Erhverv.

Referanser

Eksterne lenker 
 
 

Danske økonomi- og næringsministre
Danske justisministre
Danske kulturministre
Det Konservative Folkeparti-ministre
Folketingsmedlemmer fra Det Konservative Folkeparti
Danske statsvitere
Alumni fra Københavns Universitet
Personer fra Ballerup kommune